《草堂春尽独坐寡营偶检东坡集见百步洪诗喜而次其韵》
清代·汪森

嫣红姹紫随逝波，春光一去如飞梭。嗒然隐几亦何事，强将诗飞空消磨。

舍傍隙地将一亩，乱石点缀差成坡。别有小池才数武，透泥出水浮新荷。

小僮汲绠煎茗熟，沸腾铛内翻千涡。方床梦后起消渴，满啜有同鼠饮河。

昨者薰风生薄暑，已寻刀尺裁轻罗。新栽花竹绕窗户，灌溉每思郭橐驼。

药栏藓砌多位置，蚁封蚓径殊委蛇。篱边一犬自眠路，梁间双燕犹营窠。

物情意态俱可适，兴到觅句能几何。书堂幽悄静如水，不闻邻曲夹呼呵。

作者简介：（1653—1726）浙江桐乡人，祖籍休宁，字晋贤，号碧巢。周筼诗弟子。贡生。官桂林通判，迁太平府，官至刑、户两部郎中。曾与朱彝尊同定《词综》。家有裘杼楼，藏书极富。又于桂林编《粤西统载》。有《小方壶存稿》。